P. Hrušovský, predseda NR SR: (2003-02-25):
Nech sa páči. M. Maxon, poslanec: Ďakujem pekne za slovo. Vážený pán predseda Národnej rady, vážené panie poslankyne, vážení páni poslanci, vážený pán predkladateľ. V úvode by som si dovolil zareagovať, pán Mikloško, na vás. No pokiaľ by vás bolo viac, tak si tiež môžete spraviť dva kluby, a keď sa rozhodnete, tak v budúcnosti opäť z toho môže byť jeden klub. Matematicky to vám však nevychádza. Tu vaša kolegyňa v prvom rade povedala, že my ešte môžeme podstúpiť v konečnom dôsledku tri takéto budúce štiepenia, lebo ešte stále nám to matematicky vychádza, čo ja pevne verím, že sa nestane. Problém, o ktorom tu teraz rokujeme, sa, prirodzene, týka každého člena poslaneckého Klubu Hnutia za demokratické Slovensko a týka sa, samozrejme, aj mňa osobne, a to, čo som si v dôvodovej správe pána predkladateľa mal možnosť vypočuť, je podľa môjho názoru bezprecedentná vec v Národnej rade Slovenskej republiky. Bezprecedentná v tom smere, a to je dôvod, prečo tu stojím, pretože jednoducho ja cítim, že musím obhajovať česť 25 mojich kolegov a aj svoju. Vystúpenie bolo bezprecedentné aj v tej analýze. Ja sa k nej nebudem vracať a nebudem hovoriť o tom, kde bola nepresná, kde bola nesprávna, ale jednoducho, ak sa predkladateľ vo svojom vystúpení odvoláva na to, že má politickú prax, tak sama politická prax predurčuje k tomu, aby sme mali aspoň všetci základnú úctu k svojej politickej minulosti. A táto základná úcta k svojej politickej minulosti u predkladateľa jednoducho chýbala. (Potlesk.) Som veľmi prekvapený aj konštatovaním, že 11 poslanci, ktorí sa rozhodli založiť poslanecký klub, sa odvolávajú už na to, čo som povedal, na politickú prax, ale aj štátnickú prax. No naozaj spoločne by sme si mohli položiť otázku, ako sa dá získať štátnická prax a čo to je štátnická prax, ale jedným dychom môžeme dodať, že kto má naozaj mandát a reálnu štátnickú prax, tak nemôže s neúctou pristupovať k tomu, čo robil desať rokov dozadu. To je to, čo som jasnými slovami povedal už v predchádzajúcom konštatovaní. Je to, samozrejme, aj vec, ktorá sa nás týka osobne, týka sa našich priateľských vzťahov, týka sa našej profesionálnej spolupráce a svojím spôsobom to určite poznačí budúci vývoj v Národnej rade Slovenskej republiky, ale čo mňa teda veľmi prekvapilo, že jedenásti naši bývalí kolegovia sa rozhodli byť asertívnym poslaneckým klubom. Nuž naozaj mi nedalo a utekal som po slovník cudzích slov a asertivita, dámy a páni, znamená metóda nácviku, tréningu správania sa primeraným nekonfliktným spôsobom a v inom význame znamená aj sebapresadenie. Na jednej strane hovoríte, že budete konštruktívna opozícia, na druhej strane hovoríte, že budete asertívnym klubom, no prepáč pán kolega predkladateľ, budeš sa môcť zrejme k tomu vyjadriť v záverečnom slove, ale sú to jednoducho pojmy, ktoré ja neviem stráviť a neviem ich akceptovať na pôde Národnej rady Slovenskej republiky. Bol som veľmi prekvapený už vo väzbe na to, čo som povedal, že asertivita znamená bezkonfliktnú prácu, bol som veľmi prekvapený už tým, že do konfliktu vstupujete svojím vystúpením. Nechcem teda túto tému naozaj zľahčovať, ale poslancom poslaneckého klubu Komunistickej strany  Slovenska ste dokonca znemožnili oslavovať Víťazný február alebo februárové víťazstvo pracujúceho ľudu. Neviem, akým spôsobom chcete pracovať ako konštruktívna opozícia, keď ste vo svojom vystúpení zobrali na seba záväzok alebo proklamatívne, pán predkladateľ, si prezentoval, že nebudete rozbíjať vládnu koalíciu. Ja nehovorím, že opozícia sa má usilovať o rozbitie vládnej koalície, ale vy ste dali istý predbežný prísľub, ako sa budete správať, a ten predbežný prísľub je pre mňa osobne naozaj znepokojujúci. Ale čo je kľúčové a čo chcem povedať. Profesionálne skúsenosti a vedomosti sa mnohí z nás rozhodli využiť rôznym spôsobom. My sme sa rozhodli predovšetkým prostredníctvom našich politických strán využívať svoje profesionálne skúsenosti a vedomosti, tieto naše profesionálne vedomosti a skúsenosti presadzovať do programových cieľov strany a tieto programové ciele strany potom presadzovať a obhajovať pri plnení programových cieľov strany. Postupovať a pracovať touto prirodzenou metódou, a to mi dovoľte, dámy a páni, zdôrazniť, postupovať a pracovať touto prirodzenou metódou mi nikto nikdy v Hnutí za demokratické Slovensko nebránil. Naopak, bol som presvedčený a som presvedčený, že aktívna programová politika má v našej strane podporu. Nie som fundamentalistický straník. Cítim sa ako človek, ktorý si vie presadzovať svoje záujmy, ale cítim sa aj ako človek, ktorý má dostatočný priestor v Hnutí za demokratické Slovensko na demokraciu. Neprichodí mi, aby som reagoval aj na to, čo odznelo v niektorých faktických poznámkach. Aj mňa osobne bude zaujímať, aké je budúce programové smerovanie klubu, ktorý s najväčšou pravdepodobnosťou vznikne, ale pán poslanec Banáš, naša strana má tri piliere - národný, kresťanský a sociálny. Je paradoxom, že sa pýtate práve vy na to, lebo všetky tieto tri piliere vašej strane v jej programových cieľoch chýbajú. Ak hovorím, že som demokrat a cítim sa byť demokratom, tak práve toto sú tie tri základné fundamenty, ktoré som sa snažil a snažím sa s mojimi kolegami v politike našej strany presadzovať. Dámy a páni, možnože by bolo namieste povedať aj niekoľko osobných a ľudských pocitov. Tie s najväčšou pravdepodobnosťou však odznejú v kuloároch tejto budovy. Nie je v takomto rozhodovaní príjemný pocit, mieša sa pocit úzkosti, mieša sa pocit hnevu. Rozhodne treba skonštatovať, že keď sa rozhoduje o takýchto veciach v Národnej rade, tak by tam mal byť aj kus racionálneho myslenia, ale mali by sme do toho dať aj istú dávku pocitov, tak ako to naozaj cítime. Je možno naivné, aby som vás teraz požiadal o to, aby sme problematiku riešenia vzniku nezávislého klubu poslancov oddialili, ale napriek tomu sa s touto prosbou na vás obraciam. Zvážme ešte všetky možné dôsledky, zvážme aj  parlamentné prepočty. Tí, ktorí sa tak rozhodli, svoje rozhodnutie nepochybne nezmenia, ale týždeň alebo štrnásť dní na našom rozhodnutí nie je takým termínom, ktorý by zásadným spôsobom mohol ovplyvniť budúce fungovanie nezávislého klubu poslancov. A celkom na záver mi dovoľte povedať alebo požiadať predkladateľa, aby naozaj jasne a zrozumiteľne deklaroval to, o čo ho žiadal predseda Národnej rady Slovenskej republiky, o čo ho žiadal kolega poslanec pán Mikloško. Pán predkladateľ, vyhláste všetci, že nie ste členmi Hnutia za demokratické Slovensko. Ďakujem pekne. (Potlesk.)